প্রবীণের দরজায় পা দিয়ে নতুন প্রেমের ঘোষণা আমির খানের

ওয়েব ডেস্ক: শুক্রবার বলিউডের (Bollywood) মিস্টার পারফেকশনিস্ট ৬০ বছরে পা দেবেন। খাতায় কলমে তিনি বৃদ্ধ হবেন। তাই বলে বয়স প্রেমে বাধা হতে পারে না। আমির খান (Amir Khan) তেমনটাই বুঝিয়ে দিয়ে জানালেন, তিনি প্রেমে পড়েছেন। শুধু তাই নয় তাঁর সঙ্গে এক বছর ধরে একসঙ্গে থাকছেনও। বৃহস্পতিবার মুম্বইয়ে তাঁর জন্মদিন উদযাপন অনুষ্ঠানে অভিনেতার কথায় কৌতূহল তখন তুঙ্গে। কেউ ঘুণাক্ষরেও টের পায়নি এর আগে। কে তিনি? আমির খান ডেটিং করছেন গৌরী স্প্র্যাটের (Gauri Spratt) সঙ্গে। তিনি কোনও অভিনেত্রী নন। তিনি ব্যবসা করেন। আমিরের প্রযোজনা সংস্থায় কাজ করেন। গৌরী ‘বিবাহিত’। তাঁর একটি সন্তানও রয়েছে। লন্ডনে পঠন পাঠন করা গৌরী হেয়ার ড্রেসিং ব্যবসার সঙ্গে যুক্ত। ষাট বছরের জন্মদিনের অনুষ্ঠানে তাঁর এই নতুন জার্নির কথা নিজেই ঘোষণা করেছেন আমির খান।

অভিনেতা জানিয়েছেন, তাঁরা একবছর ধরে ডেট করছেন। কিন্তু একে অপরকে চেনেন ২৫ বছর। স্প্র্যাট বেঙ্গালুরুতে বসবাস করেন। তাঁরা সম্পর্কে প্রতিশ্রুতিবদ্ধ। এবং এই সম্পর্কে খুশি রয়েছেন। বুধবার আমির জন্মদিন উপলক্ষে ডিনারের জন্য শা্হরুখ খান ও সলমান খানকে নিমন্ত্রণ করেছিলেন। সেখানে গৌরীকে অন্য দুই খানের সঙ্গেও পরিচয় করিয়ে দেন। আমির বলেন, গৌরী অর্ধেক তামিল, অর্ধেক আইরিশ। তাঁর দাদু স্বাধীনতা সংগ্রামী ছিলেন।

আরও পড়ুন: রঙিন ফটোশুট, নীল গাউনে ‘নীল পরী’ মিমি

উল্লেখ্য, কিরণ রাওয়ের সঙ্গে আমিরের বিবাহ বিচ্ছেদ হয় ২০২১ সালের জুলাই মাসে। তাঁদের একটি সন্তান রয়েছে। তাঁর নাম আজাদ রাও খান। কিরণের আগে রীনা দত্তকে বিয়ে করেছিলেন আমির। রীনা-আমিরেরও দুই সন্তান রয়েছে। ইরা খান ও জুনেইদ খান। প্রাক্তন দুই স্ত্রীর সঙ্গেও আমিরের সুসম্পর্ক রয়েছে। বিভিন্ন অনুষ্ঠানে তাঁদের একসঙ্গে দেখা যায়।